amanoisuno/poet huggingface dataset:
雪中懷友人 羅隱
臘酒復臘雪，故人今越鄉。所思誰把醆，端坐恨無航。兔苑舊遊盡，龜臺仙路長。未知鄒孟子，何以奉梁王。
秋晚 羅隱
宰邑慙良術，爲文愧壯圖。縱饒長委命，爭奈漸非夫。杯酒有時有，亂罹無處無。金庭在何域，回首一踟躕。
昇仙橋 羅隱
危梁枕路岐，駐馬問前時。價自友朋得，名因婦女知。直須論運命，不得逞文詞。執戟君鄉里，榮華竟若爲。
姑蘇[真]娘墓 羅隱
春草荒墳墓，萋萋向虎丘。死猶嫌寂寞，生肯不風流。皎鏡山泉冷，輕裾海霧秋。還應伴西子，香逕夜深遊。
靈山寺 羅隱
晚景聊攄抱，憑欄幾蕩魂。檻虛從四面，江闊奈孤根。幽徑薜蘿色，小山菭蘚痕。
倚櫂 羅隱
倚櫂聽鄰笛，霑衣認酒壚。自緣悲巨室，誰復爲窮途。樹解將軍夢，城遺御史烏。直應齊始了，傾酌向寒蕪。
秋夕對月 羅隱
夜月色可掬，倚樓聊解顏。未能分寇盜，徒欲滿關山。背冷金蟾滑，毛寒玉兔頑。姮娥謾偷藥，長寡老中閒。
寄徵士魏員外 羅隱
家遁蘇門節，清貧粉署官。不矜朝命重，只恨路行難。窗曉雞譚倦，庭秋蝶夢闌。羨君歸未得，還有釣魚竿。
早秋宿葉墮所居 羅隱
池荷葉正圓，長曆報時殫。曠野雲蒸熱，空庭雨始寒。蠅蚊猶得志，簟席若爲安。浮世知誰是，勞歌共一懽。
蜨 羅隱
漢王刀筆精，寫爾逼天生。舞巧何妨急，飛高所恨輕。野田黃雀慮，山館主人情。此物那堪作，莊周夢不成。
春居 羅隱
春風百卉搖，舊國路迢迢。偶病成疎散，因貧得寂寥。倚簾高柳弱，乘露小桃夭。春色常無處，村醪更一瓢。
輕飆 羅隱
輕飆掠晚莎，秋物慘關河。戰壘平時少，齋壇上處多。楚雖屈子重，漢亦憶廉頗。不及雲臺議，空山老薜蘿。
陝西晚思 羅隱
長途已自窮，此去便西東。樹色榮衰裏，人心往返中。別情流水急，歸夢故山空。莫忘交遊分，從來事一同。
除夜寄張達 羅隱
梅花已著眼，竹葉況黏脣。只此留殘歲，那堪憶故人。亂罹書不遠，衰病日相親。江浦思歸意，明朝又一春。
寄酬鄴王羅令公五首 一 羅隱
營室東迴廕斥丘，少年承襲擁青油。坐調金鼎尊明主，橫把琱戈拜列侯。書札二王爭巧拙，篇章七子避風流。西園舊跡今應在，衰老無因奉勝游。
寄酬鄴王羅令公五首 二 羅隱
脉散源分歷幾朝，縱然官宦只卑僚。正憂末派淪滄海，忽見高枝拂絳霄。十萬貔貅趨玉帳，三千賓客珥金貂。良時難得吾宗少，應念寒門更寂寥。
寄酬鄴王羅令公五首 三 羅隱
敢將衰弱附強宗，細筭還緣血脉同。湘浦煙波無舊跡，鄴都蘭菊有遺風。每憐罹亂書猶達，所恨雲泥路不通。珍重珠璣兼繡段，草玄堂下寄揚雄。
寄酬鄴王羅令公五首 四 羅隱
水雲開霽立高亭，依約黎陽對福星。只見篇章矜鏤管，不知勳業柱青冥。早緣入夢金方礪，晚爲傳家鼎始銘。鶴髪四垂煙閣遠，此生何處拜儀形。
寄酬鄴王羅令公五首 五 羅隱
錦笈朱囊連復連，紫鸞飛下浙江邊。綃從海室奪煙霧，樂奏帝官勝管弦。長笑應劉悲顯達，每嫌伊霍少詩篇。戴灣老圃根基薄，虛費工夫八十年。
春日投錢塘元帥尚父二首 一 羅隱
正憂衰老辱金臺，敢望昭王顧問來。門外旌旗屯[虎豹]，壁閒章句動風雷。三都節已聯翩降，兩地花應次第開。若比紫髯分鼎足，未聞餘力有瓊環。
春日投錢塘元帥尚父二首 二 羅隱
征東幕府十三州，敢望非才忝上游。官秩已叨吳品職，姓名兼顯魯春秋。鹽車顧後聲方重，火井窺來焰始浮。一句黃河千載事，麥城王粲謾登樓。
錢塘府亭 羅隱
新恩別啓館娃宮，還拜吳王向此中。九牧土田周制在，兩藩茅社漢儀同。春生舊苑芳洲雨，香入高臺小徑風。更有寵光人未見，問安調膳盡三公。
宿紀南驛 羅隱
策蹇南游憶楚朝，陰風淅淅樹蕭蕭。不知無忌姦邪骨，又作何山野葛苗。
遣興 羅隱
青雲路不通，歸計奈長蒙。老恐醫方誤，窮憂酒醆空。何堪罹亂後，更入是非中。長短遭譏笑，迴頭避釣翁。
江夏酬高崇節 羅隱
臘雪都堂試，春風汴水行。十年雖抱疾，何處不無情？羣盜正當路，此游應隔生。勞君問流落，山下已躬耕。
鸎聲 羅隱
井上梧桐暗，花間霧露晞。一枝晴復暖，百囀是兼非。金屋夢初覺，玉關人未歸。不堪閑日聽，因爾又霑衣。
倣玉臺體 羅隱
青樓枕路隅，壁甃復椒塗。晚夢通簾柙，春寒逼酒罏。解吟憐芍藥，難見恨菖蒲。試問年多少，鄰姬亦姓胡。
夜泊義興戲呈邑宰 羅隱
溪畔維舟問戴星，此中三害有圖經。長橋可避南山遠，却恐難防是最靈。
經耒陽杜工部墓 羅隱
紫菊馨香覆楚醪，奠君江畔雨蕭騷。旅魂自是才相累，閑骨何妨塚更高。騄驥喪來空蹇蹶，芝蘭衰後長蓬蒿。屈原宋玉鄰君處，幾駕青螭緩鬱陶。
題袁溪張逸人所居 羅隱
蒲梢獵獵燕差差，數里溪光日落時。芳樹文君機上錦，遠山孫壽鏡中眉。雞窗夜靜開書卷，魚檻春深展釣絲。
昇平公主舊第 羅隱
乘鳳仙人降此時，玉篇纔罷到文詞。兩輪水磑光明照，百尺鮫綃換好詩。帶礪山河今盡在，風流罇俎見無期。壇場客散香街暝，惆悵齊竽取次吹。
寄黔中王從事 羅隱
故人刀筆事軍書，南轉黔江半月餘。別後鄉關情幾許，近來詩酒興何如。貪將醉袖矜鶯谷，不把瑤緘附鯉魚。今日舉觴君莫問，生涯牢落鬢蕭疎。
關亭春望 羅隱
關畔春雲拂馬頭，馬前春事共悠悠。風搖岸柳長條困，露裛山花小朵愁。信越功名高似狗，裴王氣力大於牛。未知至竟將何用，渭水涇川一向流。
寄徐濟進士 羅隱
往年疎嬾共江湖，月滿花香記得無。霜壓楚蓮秋後折，雨催蠻酒夜深酤。紅塵偶別迷前事，丹桂相傾媿後徒。出得函關抽得手，從來不及阮元瑜。
寄韋贍 羅隱
石城蓑笠阻心期，落盡山花有所思。羸馬二年蓬轉後，故人何處月明時？風催曉雁看看別，雨脅秋蠅漸漸癡。禪智闌干市橋酒，縱然相見只相悲。
霅溪晚泊寄裴庶子 羅隱
溪風如扇雨如絲，閑步閑吟柳惲詩。杯酒疎狂非曩日，野花狼藉似當時。道窮謾有依劉感，才急應無借寇期。滿眼雲山莫相笑，與君俱是受深知。
送姚安之赴任秋浦 羅隱
官罷春坊地象雷，片帆高指貴池開。五侯水暖魚鱗去，九子山晴雁敘來。江夏黃童徒逞辯，廣都龐令恐非才。到頭稱意須年少，贏得時光向酒杯。
寄喬逸人 羅隱
南經湘浦北揚州，別後風帆幾度游。春酒誰家禁爛熳，野花何處最淹留？欲憑尺素邊鴻嬾，未定雕梁海燕愁。長短此行須入手，更饒君占一年秋。
塞外 羅隱
塞外偷兒塞內兵，聖君宵旰望升平。碧幢未作朝廷計，白梃猶驅婦女行。可使禦戎無上策，只應憂國是虛聲。漢王第宅秦田土，今日將軍已自榮。
裴庶子除太僕卿因賀 羅隱
楚珪班序未爲輕，莫惜良途副聖明。宮省舊推皇甫謐，寺曹今得夏侯嬰。秩隨科第臨時貴，官逐簪裾到處清。應笑馬安虛巧宦，四迴遷轉始爲卿。
詠史 羅隱
蠹簡遺編試一尋，寂寥前事似如今。徐陵筆硯珊瑚架，趙勝賓朋瑇瑁簪。未必片言資國計，只應邪說動人心。九原郝泚何由起，虛誤西蕃八尺金。
中元夜泊淮口 羅隱
木葉迴飄水面平，偶因孤棹已三更。秋涼霧露侵燈下，夜靜魚龍逼岸行。欹枕正牽題柱思，隔樓誰轉遶梁聲。錦帆天子狂魂魄，應過揚州看月明。
寄池州鄭員外 羅隱
獸遶朱輪酒滿船，郡城蕭灑貴池邊。衣同萊子曾分筆，扇似袁宏別有天。九點好山樓上客，兩行高柳雨中煙。陵陽百姓將何福，社舞村歌又一年。
歸夢 羅隱
陸海波濤漸漸深，一迴歸夢抵千金。路傍草色休多事，牆外鶯聲肯有心。日晚向隅悲斷梗，夜闌澆酒哭知音。貪財敗陣誰相悉，鮑叔如今不可尋。
送溪州使君 羅隱
兵寇傷殘國力衰，就中南土藉良醫。鳳銜泥詔辭丹闕，鵰倚霜風上畫旗。官職不須輕遠地，生靈只是計臨時。灞橋酒醆黔巫月，從此江心兩所思。
送霅川鄭員外 羅隱
明時塞詔列分麾，東擁朱輪出帝畿。銅虎貴提天子印，銀魚榮傍老萊衣。歌聽茗塢春山暖，詩詠蘋洲暮鳥飛。知有掖垣南步在，可能須待政成歸。
酬寄右司李員外 羅隱
當年憶見桂枝春，自此清途未四旬。左省望高推健筆，右曹官重得名人。閑摛麗藻嫌秋興，靜獵遺編笑過秦。猶把隨和向泥滓，應憐疎散任天真。
蓮塘驛 羅隱
蓮塘館東初日明，蓮塘館西行人行。隔林啼鳥似相應，當路好花疑有情。一夢不須追往事，數杯猶可慰勞生。莫言來去只如此，君看鬢邊霜幾莖。
甘露寺火後 羅隱
六朝勝事已塵埃，猶有閑人悵望來。只道鬼神能護物，不知龍象自成灰。犀慙水府渾非怪，燕說吳宮未是災。還識平泉故侯否，一生蹤跡比樓臺。
春日登上元石頭故城 羅隱
萬里傷心極目春，東南王氣只逡巡。野花相笑落滿地，山鳥自驚啼傍人。謾道城池須險阻，可知豪傑亦埃塵。太平寺主惟輕薄，却把三公與賊臣。
送宣武徐巡官 羅隱
傲睨公卿二十年，東來西去只悠然。白知關畔元非馬，玄覺壺中別有天。漢帝詔銜應異日，梁王風雪是初筵。臨行不惜刀圭便，愁殺長安買笑錢。
冬暮寄裴郎中 羅隱
曉髪星星入鏡宜，早年容易近年悲。敢言得事時將晚，只恐酬恩日漸遲。南國傾心應望速，東堂開口欲從誰。仙郎舊有黃金約，瀝膽隳肝更禱祈。
中元甲子以辛丑駕幸蜀四首 一 羅隱
子儀不起渾瑊亡，西幸誰人從武皇。四海爲家雖未遠，九州多事竟難防。已聞旰食思真將，會待畋遊致假王。應感兩朝巡狩跡，綠槐端正驛荒涼。
中元甲子以辛丑駕幸蜀四首 二 羅隱
爪牙柱石兩俱銷，一點渝塵九土搖。敢恨甲兵爲棄物，所嗟流品誤清朝。幾時睿算殲張角，何處愚人戴隗囂？跪望嵕山重啓告，可能餘烈不勝妖。
中元甲子以辛丑駕幸蜀四首 三 羅隱
邪氣奔屯瑞氣移，清平過盡到艱危。縱饒犬彘迷常理，不奈豺狼幸此時。九廟有靈思李令，三川悲憶恨張儀。可憐一曲還京樂，重對紅蕉教蜀兒。
中元甲子以辛丑駕幸蜀四首 四 羅隱
白丁攘臂犯長安，翠輦蒼黃路屈盤。丹鳳有情塵外遠，玉龍無跡渡頭寒。靜憐貴族謀身易，危惜文皇創業難。不將不侯何計是，釣魚船上淚闌干。
題潤州妙善前石羊 羅隱
紫髯桑蓋此沈吟，很石猶存事可尋。漢鼎未安聊把手，楚醪雖滿肯同心。英雄已往時難問，苔蘚何知日漸深。還有市鄽沽酒客，雀喧鳩聚話蹄涔。
登宛陵條風樓寄竇常侍 羅隱
亂罹時節懶登臨，試借條風半日吟。只有遠山含煖律，不知高閣動歸心。溪喧晚棹千聲浪，雲護寒郊數丈陰。自笑疎慵似麇鹿，也教臺上費黃金。
臺城 羅隱
晚雲陰暎下空城，六代纍纍夕照明。玉井已乾龍不起，金甌雖破虎曾爭。亦知霸世才難得，却是蒙塵事最平。深谷作陵山作海，茂弘流輩莫傷情。
甘露寺看雪上周相公 羅隱
篩寒灑白亂溟濛，禱請功兼造化功。光薄乍迷京口月，影交初展海門風。細黏謝客衣裾上，輕墮梁王酒醆中。一種爲祥君看取，半禳災沴半年豐。
寄京闕陸郎中昆仲 羅隱
柏臺蘭署四周旋，賓榻何妨雁影連。纔見玳簪欹細柳，便知油幕勝紅蓮。家從入洛聲名大，跡爲依劉事分偏。爭奈亂罹人漸少，麥城新賦許誰傳。
偶題 羅隱
鍾陵醉別十餘春，重見雲英掌上身。我未成名君未嫁，可能俱是不如人。
董仲舒 羅隱
災變儒生不合聞，謾將刀筆指乾坤。偶然留得陰陽術，閉却南門又北門。
獻尚父大王 羅隱
數年鐵甲定東甌，夜渡江山瞻斗牛。今日朱方平殄後，虎符龍節十三州。
蜂 羅隱
不論平地與山尖，無限風光盡被占。採得百花成蜜後，爲誰辛苦爲誰甜。
簾二首 一 羅隱
疊影重紋暎畫堂，玉鉤銀燭共熒煌。會應得見神仙在，休下真珠十二行。
簾二首 二 羅隱
翡翠佳名世共稀，玉堂高下巧相宜。殷勤爲囑纖纖手，捲上銀鉤莫放垂。
送顧雲下第 羅隱
行行杯酒莫辭頻，怨歎勞歌兩未伸。漢帝後宮猶識字，楚王前殿更無人。年深旅舍衣裳敝，潮打村田活計貧。百歲都來多幾日，不堪相別又傷春。
村橋 羅隱
村橋酒斾月明樓，偶逐漁舟繫葉舟。莫學魯人疑海鳥，須知莊叟惡犧牛。心寒已分灰無焰，事往曾將水共流。除却思量太平在，肯拋疎散換公侯。
送劉校書之新安寄吳常侍 羅隱
野雲如火照行塵，會績溪邊去問津。才子省銜非幕客，楚君科第是同人。狂思下國千場醉，病負東堂兩度春。他日酒筵應見問，鹿裘漁艇隔朱輪。
官池秋夕 羅隱
池邊月影閑婆娑，池上醉來成短歌。芙渠抵死怨珠露，蟋蟀苦口嫌金波。往事向人言不得，舊遊臨老恨空多。松醪作酒蘭爲棹，十載煙塵奈爾何。
奉使宛陵別二三從事 羅隱
梁王雪裏有深知，偶別家鄉隔路岐。官品共傳勝曩日，酒杯爭肯忍當時。豫章地暖矜千尺，越嶠天寒愧一枝。還有釣魚蓑笠在，不堪風雨失歸期。
金陵思古 羅隱
杜秋在時花解言，杜秋死後花更繁。柔姿曼態葬何處，天紅膩白愁荒原。高洞紫簫吹夢想，小窗殘雨濕精魂。綺筵金縷無消息，一陣征帆過海門。
送王使君赴蘇臺 羅隱
東南一望可長吁，猶憶王孫領虎符。兩地干戈連越絕，數年麋鹿臥姑蘇。疲甿賦重全家盡，舊族兵侵太半無。料得伍員兼旅寓，不妨招取好揶揄。
憶九華 羅隱
九華巉崪廕柴扉，長憶前時此息機。黃菊倚風村酒熟，綠蒲低雨釣魚歸。干戈已是三年別，塵土那堪萬事違。回首佳期恨多少，夜闌霜露又霑衣。
送裴饒歸會稽 羅隱
金庭路指剡川隈，珍重良朋自此來。兩鬢不堪悲歲月，一巵猶得話塵埃。家通曩分心空在，世逼橫流眼未開。笑殺山陰雪中客，等閑乘興又須回。
送程尊師之晉陵 羅隱
棟間雲出認行軒，郊外陰陰夏木繁。高道乍爲張翰侶，使君兼是世龍孫。溪含句曲清連底，酒貰餘杭淥滿罇。
吳門晚泊寄句曲道友 羅隱
采香徑在人不留，采香徑下停葉舟。桃花李花鬬紅白，山鳥水鳥自獻酬。十萬梅鋗空寸土，三分孫策竟荒丘。未知到了關身否，笑殺雷平許遠遊。
貴池曉望 羅隱
稂莠參天剪未平，且乘孤櫂且行行。計疎狡兔無三窟，羈甚賓鴻欲一生。合眼亦知非本意，傷心其奈是多情。前溪好泊誰爲主，昨夜沙禽占月明。
寄崔慶孫 羅隱
故人何處又留連，月冷風高鏡水邊。文陣解圍纔昨日，醉鄉分袂已三年。交情澹泊應長在，俗態流離且勉旃。還擬山陰一乘興，雪寒難得渡江船。
寄楊秘書 羅隱
蕭蕭檐雪打窗聲，因憶江東阮步兵。兩信海潮書不達，數峰稽嶺眼長明。梅繁幾處垂鞭看，酒好何人倚檻傾。會待與君開秫甕，滿船般載鏡中行。
酬章處士見寄 羅隱
中原甲馬未曾安，今日逢君事萬端。亂後幾回鄉夢隔，別來何處路行難。霜鱗共落三門浪，雪鬢同歸七里灘。何必新詩更相戲，小樓吟罷暮天寒。
送丁明府赴紫溪任 羅隱
金徽玉軫肯躇[躕]，偶滯良途半月餘。樓上酒闌梅拆後，馬前山好雪晴初。欒公社在憐鄉樹，潘令花繁賀版輿。縣譜莫辭留舊本，異時量度更何如。
寄前宣州竇常侍 羅隱
往年西謁謝玄暉，罇酒留歡醉始歸。曲檻柳濃鶯未老，小園花煖蝶初飛。噴香瑞獸金三尺，舞雪佳人玉一圍。今日亂罹尋不得，滿蓑風雨釣魚磯。
秦望山僧院 羅隱
巉巉危岫倚滄洲，聞說秦皇亦此遊。霸主卷衣纔二世，老僧傳錫已千秋。陰崖水賴松梢直，蘚壁苔侵畫像愁。各是病來俱未了，莫將煩惱問湯休。
送光祿崔卿赴闕 羅隱
一年極目望西轅，此日殷勤聖主恩。上國已留虞寄命，中朝應聽范汪言。官從府幕歸卿寺，路向干戈見禁門。鵷侶寂寥曹署冷，更堪嗚咽問田園。
寄程尊師 羅隱
鶴信雖然到五湖，煙波迢遰路崎嶇。玉書分薄花生眼，金鼎功遲雪滿鬚。三秀紫芝勞夢寐，一番紅槿恨朝晡。未知朽敗凡間骨，中授先生指教無。
定遠樓 羅隱
前年上將定妖氛，曾築巖城駐大軍。近日關防雖弛柝，舊時欄檻尚侵雲。蠻兵績盛人皆伏，坐石名高世共聞。唯恐亂來良吏少，不知誰解敘功勳。
送程尊師東遊有寄 羅隱
華蓋峰前擬卜耕，主人無奈又閑行。且憑鶴駕尋滄海，又恐犀軒過赤城。絳簡便應朝右弼，紫旄兼合見東卿。勸君莫忘歸時節，芝似螢光處處生。
江亭別裴饒 羅隱
行杯且待怨歌終，多病憐君事事同。衰鬢別來光景裏，故鄉歸去亂罹中。乾坤墊裂三分在，井邑摧殘一半空。日晚長亭問西使，不堪車馬尚萍蓬。
江南寄所知周僕射 羅隱
曾陪公子醉西園，峴首碑前事嬾言。世亂共嗟王粲老，時危俱受信陵恩。潮憐把醆吟江徼，雨憶凭闌望海門。飛蓋寂寥清宴罷，不知簪履更誰存。
錢唐見芮逢 羅隱
蔡倫池北雁峰前，罹亂相兼十九年。所喜故人猶會面，不堪良牧已重泉。醉思把筯欹歌席，狂憶判身入酒船。今日與君贏得在，戴家灣裏兩皤然。
江都 羅隱
淮王高讌動江都，曾憶狂生亦坐隅。九里樓臺牽翡翠，兩行鴛鷺踏真珠。歌聽麗句秦雲咽，詩轉新題蜀錦鋪。惆悵晉陽星拆後，世間兵革地荒蕪。
湖上歲暮感懷有寄友人 羅隱
雪天螢席幾辛勤，同志當時四五人。蘭版地寒俱[受]露，桂堂風惡獨傷春。音書久絕應埋玉，編簡難言竟委塵。唯有廣都龐令在，白頭罇酒憶交親。
送張綰游鍾陵 羅隱
南憶龍沙兩岸行，當時天下尚清平。醉眠野寺花方落，吟倚江樓月欲明。老去亦知難重到，亂來爭肯不牽情。西山十二真人在，從此煩君語姓名。
送{巩/言}光大師 羅隱
禹祠分首戴灣逢，健筆尋知達九重。聖主賜衣憐絕藝，侍臣摛藻許高蹤。寧親久別街西寺，待詔初離海上峰。一種苦心師得了，不須回首笑龍鍾。
息夫人廟 羅隱
百雉摧殘連野青，廟門猶見昔朝廷。一生雖抱楚王恨，千載終爲息地靈。蟲網翠環終縹緲，風吹寶瑟助微冥。玉顏渾似羞來客，依舊無言照畫屏。
漂母塚 羅隱
寂寂荒墳一水濱，蘆洲絕島自相親。青娥已落淮邊月，白骨甘爲泉下塵。原上荻花飄素髪，道傍菰葉碎羅巾。雖然寂寞千秋魄，猶是韓侯舊主人。
感懷 羅隱
石徑松軒亦自由，謾隨浮世逐飄流。駑駘路結前程恨，蟋蟀床生半夜秋。揜耳惡聞宮妾語，低顏須向路人羞。雖教小事相催逼，未到青雲擬白頭。
扇上畫牡丹 羅隱
爲愛紅芳滿砌堦，教人扇上畫將來。葉隨彩筆參差長，花逐輕風吹第開。閑挂幾曾停蛺蜨，頻搖不怕落莓苔。根生無地如仙桂，疑是姮娥月裏栽。
書懷 羅隱
釣船拋却異鄉來，擬向何門用不才。日晚獨登樓上望，馬蹄車轍滿塵埃。
七夕 羅隱
月帳星房次第開，兩情惟恐曙光催。時人不用穿鍼待，沒得心情送巧來。
貴游 羅隱
館陶園外雨初晴，繡轂香車入鳳城。八尺家僮三尺箠，何知高祖要蒼生。
嚴陵灘 羅隱
中都九鼎勤英髦，漁釣牛蓑且遁逃。世祖升遐夫子死，原陵不及釣臺高。
虛白堂前牡丹相傳云太傅手植在錢塘 羅隱
欲詢往事奈無言，六十年來託此根。香暖幾飄袁虎扇，格高常對孔融罇。曾憂世亂陰難合，且喜春殘色上存。莫背闌干便相笑，與君俱受主人恩。
縣齋秋晚酬友人朱瓚見寄 羅隱
中和節後捧瓊瑰，坐讀行吟數月來。只歎雕龍方擅價，不知赬尾竟空回。千枝白露陶潛柳，百尺黃金郭隗臺。惆悵報君無玉案，水天東望一裴回。
第五將軍于餘杭天柱宮入道因題寄 羅隱
交棃火棗味何如，聞說苕川已下車。瓦榼尚攜京口酒，草堂應寫潁陽書。亦知得意須乘鶴，未必忘機便釣魚。欲恐武皇還望祀，軟輪徵入問玄虛。
寄無相禪師 羅隱
老住西峰第幾層，爲師回首憶南能。有緣有相應非佛，無我無人始是僧。爛椹作袍名復利，鑠金爲講愛兼憎。何如一衲塵埃外，日日香煙夜夜燈。
秋日有寄 羅隱
丹青未合便回頭，見盡人閒事始休。只有百神朝寶鏡，永無纖浪犯虛舟。曾臨鐵甕雖分職，近得金陵亦偶遊。東去西來人不會，上卿踪跡本玄洲。
送前南昌崔令替任映攝新城縣 羅隱
五年苛政甚蟲螟，深喜夫君已戴星。大族不唯專禮樂，上才終是惜生靈。亦知單父琴猶在，莫厭東歸酒未醒。二月春風何處好，亞夫營畔柳青青。
下第作 羅隱
年年模樣一般般，何似東歸把釣竿。嵒谷謾勞思雨露，彩雲終是逐鵷鸞。塵迷魏闕身應老，水到吳門葉欲殘。至竟窮途也須達，才能長與世人看。
丁亥歲作 羅隱
病想醫門渴望梅，十年心地僅成灰。早知世事長如此，自是孤寒不合來。谷畔氣濃高蔽日，蟄邊聲煖乍聞雷。滿城桃李君看取，一一還從舊處開。
北邙山 羅隱
一種山前路入秦，嵩山堪愛此傷神。魏明未死虛留意，莊叟雖生酌滿巾。何必更尋無主骨，也知曾有弄權人。羨他緱嶺吹簫客，閑訪雲頭看俗塵。
重過三衢哭孫員外 羅隱
爛柯山下忍重到，雙檜樓前日欲殘。華屋未移春照灼，故侯何在淚汍瀾。不唯濟物工夫大，長憶容才尺度寬。一慟旁人莫相笑，知音衰盡路行難。
送蘄州裴員外 羅隱
六枝仙桂最先春，蕭灑高辭九陌塵。兩晉家聲須有主，六朝文雅別無人。榮驅豹尾拋同輩，貴上螭頭見近臣。蘄水蒼生莫相羨，早看歸去掌絲綸。
重九日廣陵道中 羅隱
秋山抱病何處登，前時韋曲今廣陵。廣陵大醉不解悶，韋曲舊遊堪拊膺。佳節縱饒隨分過，流年無奈得人憎。却驅羸馬向前去，牢落路岐非所能。
東歸別所知 羅隱
芙蓉宮闕二妃壇，兩處因依五歲寒。鄒律有風吹不變，郄枝無分住應難。愁心似火還燒鬢，別淚非珠謾落盤。却羨淮南好雞犬，也能終始逐劉安。
旅舍書懷寄所知二首 一 羅隱
思量前事不堪尋，牢落餘情滿素琴。四海豈無騰躍路，一家長有別離心。道從汩沒甘雌伏，跡恐因循更陸沈。寂寞誰應弔空館，異鄉時節獨霑襟。
旅舍書懷寄所知二首 二 羅隱
簟卷兩牀琴瑟秋，暫憑前計奈相尤。塵飄馬尾甘蓬轉，酒憶江邊有夢留。隋帝舊祠雖寂寞，楚妃清唱亦風流。可憐別恨無人見，獨背殘陽下寺樓。
西京道中 羅隱
半夜秋聲獨斷蓬，百年身事筭成空。禰生詞賦拋江夏，漢祖精神憶沛中。未必他時能富貴，只應從此見窮通。邊禽隴水休相笑，自有滄洲一棹風。
粉 羅隱
每持纖白助君時，霜自無憀雪自疑。郎若姓何應解傅，女能窺宋不勞施。妝成麗色唯花妬，落盡啼痕只鏡知。最好玉京仙署裏，更知秋月照瓊枝。
贈漁翁 羅隱
葉艇悠揚鶴髪垂，生涯空託一綸絲。是非不向眼前起，寒暑任從波上移。風瀁長歌籠月裏，夢和春雨晝眠時。逍遙此意誰人會，應有青山淥水知。
下第寄張坤 羅隱
謾費精神掉五侯，破琴孤劒是身讐。九衢護闕擬何去，玉壘銅梁空舊遊。蝴蝶有情牽晚夢，杜鵑無賴伴春愁。思量不及張公子，經歲池江倚酒樓。
東歸別常修 羅隱
六載辛勤九陌中，却尋歸路五湖東。名慙桂苑一枝綠，鱠憶松江兩筯紅。浮世到頭須適性，男兒何必盡成功。唯慙鮑叔深知我，他日蒲帆百尺風。
言 羅隱
珪玷由來尚可磨，似簧終日復如何。成名成事皆因慎，亡國亡家只爲多。須信禍胎生利口，莫將譏思逞懸河。猩猩鸚鵡無端解，長向人間被網羅。
簡令生日 羅隱
祥煙靄靄拂樓臺，慶積玄元節後來。已向青陽標四序，便從嵩嶽應三台。龜銜玉柄增年筭，鶴舞瓊筵獻壽杯。自顧下儒何以祝，柱天功業濟時才。
晚眺 羅隱
凭古城邊眺晚晴，遠村高樹轉分明。天如鏡面都來靜，地似人心總不平。雲向嶺頭閑不徹，水流溪裏太忙生。誰人得及莊居老，免被榮枯寵辱驚。
野花 羅隱
萬點紅芳血色殷，爲無名字對空山。多映戲蜨尋香住，少有行人輟櫂攀。若在侯門看不足，爲生江岸見如閑。結根必竟輸桃李，長向春城紫陌間。
病驄馬 羅隱
櫪上病驄蹄褭褭，江邊廢宅路迢迢。自經梅雨長垂耳，乍食菰漿欲折腰。金絡銜頭光未滅，玉花毛色瘦來焦。曾聽禁漏驚街鼓，慣踏康莊怕小橋。夜半雄聲心尚壯，日中高臥尾還搖。龍媒落地天池遠，何事牽牛在碧霄。
南康道中 羅隱
弱冠負文翰，此中聽鹿鳴。使君延上榻，時輩仰前程。丹桂竟多故，白雲空有情。唯餘路旁淚，霑灑向塵纓。
韓信廟 羅隱
翦項移秦勢自雄，布衣還是負深功。寡妻稚女俱堪恨，却把餘杯奠蒯通。
韋公子 羅隱
擊柱狂歌慘別顏，百年人事夢魂閒。李將軍自嘉聲在，不得封侯亦自閑。
望思臺 羅隱
芳草臺邊魂不歸，野煙喬木弄殘暉。可憐高祖清平業，留與閑人作是非。
帝幸蜀 羅隱
馬嵬山色翠依依，又見鑾輿幸蜀歸。泉下阿蠻應有語，這迴休更怨楊妃。
王夷甫 羅隱
把得閑書坐水濱，讀來前事亦酸辛。莫言麈尾清譚柄，壞却淳風是此人。
鷺鷥 羅隱
斜陽澹澹柳陰陰，風褭寒絲映水深。不要向人誇素白，也知常有羨魚心。
秋蟲賦 羅隱
物之小兮，迎網而斃。物之大兮，兼網而逝。網也者，繩其小而不繩其大。吾不知爾身之危兮，腹之餒兮。吁！。
蟋蟀詩 羅隱
頑颸斃芳，吹愁夕長。屑戍有動，歌離弔夢。如訴如言，緒引虛寬。周隙伺榻，繁咽夤緣。范睡蟬老，冠峨緌好。不冠不緌，爾奚以悲。蚊蚋有毒，食人肌肉。蒼蠅多端，黑白偷安。爾也出處，物兮莫累。壞舍啼衰，虛堂泣曙。勿徇諠譁，鼠豈無牙。勿學萋菲，垣亦有耳。危條槁飛，抽恨咿咿。別帳缸冷，柔魂不定。美人在何，夜影流波。與子佇立，裴回思多。
西川與蔡十九同別子超 羅隱
相歡雖則不多時，相別那能不歛眉。蜀客賦高君解愛，楚宮腰細我還知。百年恩愛無終始，萬里因緣有夢思。腸斷門前舊行處，不堪全屬五陵兒。
龍泉東下却寄孫員外 羅隱
縠江東下幾多程，每泊孤舟即有情。山色已隨遊子遠，水紋猶認主人清。恩如海岳何時報，恨似煙花觸處生。百尺風帆兩行淚，不堪迴首望崢嶸。
牡丹 羅隱
豔多煙重欲開難，紅蘂當心一抹檀。公子醉歸燈下見，美人朝插鏡中看。當庭始覺春風貴，帶雨方知國色寒。日晚更將何所似，太真無力凭闌干。
巫山高 羅隱
下壓重泉上千仞，香雲結夢西風緊。縱有精靈得往來，狖軛鼯軒亦顛隕。嵐光雙雙雷隱隱，愁爲衣裳恨爲鬢。暮灑朝行何所之，江邊日月情無盡。珠零冷露丹墮楓，細腰長臉愁滿宮。人生對面猶異同，況在千巖萬壑中。
江南行 羅隱
江煙濕雨蛟綃軟，漠漠小山眉黛淺。水國多愁又有情，夜槽壓酒銀船滿。細絲搖柳凝曉空，吳王臺榭春夢中。鴛鴦鸂鶒喚不起，平鋪綠水眠東風。西陵路邊月悄悄，油碧輕車蘇小小。
芳樹 羅隱
細蕚慢逐風，暖香閑破鼻。青帝固有心，時時漏天意。去年高枝猶墮地，今年低枝已顦顇。吾所以見造化之權，變通之理。春夏作頭，秋冬爲尾。循環反覆無終已，人生長短同一軌。若使威可以制，力可以止。則秦皇不肯斂手下沙丘，孟賁不合低頭入蒿里。伊人強猛猶如此，顧我勞生何足恃。但顧我開素袍，傾綠蟻。陶陶兀兀大醉於清宵白晝間，任他上是天，下是地。
聽琴 羅隱
寒雨蕭蕭落井梧，夜深何處怨啼烏？不知一盞臨邛酒，救得相如渴病無。
大梁見喬詡 羅隱
湘水春浮岸，淮燈夜滿橋。六年悲梗斷，兩地各萍漂。刀筆依三事，篇章奏珥貂。跡卑甘汩沒，名散稱逍遙。好寺松爲徑，空江桂作橈。野香花伴落，缸暖酒和燒。晉沼尋遊鳳，秦冠竟歎鴞。骨凡雞犬薄，魂斷蕙蘭招。悵望添燕琯，蹉跎厭魯瓢。敗桐方委爨，冤匣正沖霄。戰代安釐國，封崇孝景朝。千年非有限，一醉解無聊。漏永燈花暗，爐紅雪片銷。久遊家共遠，相對鬢俱凋。運命從難合，光陰奈不饒。到頭蓑笠契，兩信釣魚潮。
寄洪正師 羅隱
寄蹇渾成跡，經年滯杜南。價輕猶有二，足刖已過三。雞肋曹公忿，猪肝仲叔慙。會應謀避地，依約近禪菴。
聖真觀劉真師院十韻 羅隱
簾下嚴君卜，窗間少室峰。攝生門已盡，混跡世猶逢。山藪師王烈，簪纓友戴顒。魚跳介象鱠，飯吐葛玄蜂。紫飽垂新椹，黃輕墮小松。塵埃金谷路，樓閣上陽鐘。野耗鳶肩寄，仙書鳥爪封。支牀龜縱老，取箭鶴何慵。別久曾牽念，閑來肯壓重。尚餘青竹在，試爲剪成龍。
寄聶尊師 羅隱
欲芟荆棘種交棃，指畫城中日恐遲。安得紫青磨鏡石，與君閑處看榮衰。
酬高崇節 羅隱
舊遊雖一夢，別緒忽千般。敗草湯陵晚，衰槐楚寺寒。數奇常自愧，時薄欲何干。猶賴君相勉，慇懃貢禹冠。
送汝州李中丞十二韻 羅隱
羣盜方爲梗，分符奏未寧。黃巾攻郡邑，白梃掠生靈。塵土周畿暗，瘡痍汝水腥。一兇雖剪滅，數縣尚凋零。理必資寬猛，謀須藉典刑。與能纔物論，慎選忽天庭。官品尊臺秩，山河擁福星。虎知應去境，牛在肯全形。舊政窮人瘼，新銜展武經。關防秋草白，城壁晚峰青。破膽期來復，迷魂想待醒。魯山行縣後，聊爲奠惟馨。
淮南送節度盧端公將命之汴州端公常爲汴州相公從事 羅隱
吹臺高倚圃田東，此去軺車事不同。珠履舊參蕭相國，綵衣今佐晉司空。醉離淮甸寒星下，吟指梁園密雪中。到彼的知宣室語，幾時徵拜黑頭公。
送盧端公歸臺盧校書之夏縣 羅隱
綿綿隄草拂征輪，龍虎俱辭楚水濱。只是勝之爲御史，不知梅福是仙人。地推八米源流盛，才笑三張事業貧。一種西歸一般達，柏臺霜冷夏城春。
送朗州張員外 羅隱
聖朝綸閣最延才，須牧生民始入來。鳳藻已期他日用，隼旟應是隔年迴。旗飄峴首嵐光重，酒奠湘江杜魄哀。腸斷秦原二三月，好花全爲使君開。
淮南送工部盧員外赴闕 羅隱
始從豸角曳長裾，又吐雞香奏玉除。隋邸舊僚推謝掾，漢廷高議得相如。貴分赤筆升蘭署，榮著緋衣從板輿。遙想到時秋欲盡，禁城涼冷露槐疎。
淮南送司勳李郎中赴闕 羅隱
中朝品秩重文章，雙筆依前賜望郎。五夜星辰歸帝座，半年樽俎奉梁王。南都水煖蓮分影，北極天寒雁著行。不必戀恩多感激，過淮應合見徵黃。
送陸郎中赴闕 羅隱
幕下留連兩月強，爐邊侍史舊焚香。不關雨露偏垂意，自是鴛鸞合著行。三署履聲通建禮，九霄星彩映明光。少瑜鏤管丘遲錦，從此西垣使鳳凰。
途中送人東遊有寄 羅隱
離驂莫惜暫逡巡，君向池陽我入秦。歲月易拋非曩日，酒桮難得是同人。路經隋苑橋燈夜，江轉臺城岸草春。此處故交誰見問，爲言霜鬢壓風塵。
過廢江寧縣 羅隱
縣前水色細鱗鱗，一爲夫君弔水濱。漫把文章矜後代，可知榮貴是他人。鶯偷舊韻還成曲，草賴餘吟盡解春。我亦有心無處說，等閑停棹似迷津。
邊夜 羅隱
光景漂如水，生涯轉似萍。雁門窮朔路，牛斗故鄉星。句盡人誰切，歌終淚自零。
哭張博士太常 羅隱
前輩倏云歿，媿君曾比方。格卑雖不稱，言重亦難忘。諫草猶青瑣，悲風已白楊。只應移理窟，泉下對真長。
淮口軍葬 羅隱
一陣孤軍不復迴，更無分別只荒堆。莫言賦分須如此，曾作文皇赤子來。
燕昭王墓 羅隱
戰國蒼茫難重尋，此中踪跡想知音。強停別騎山花曉，欲弔遺魂野草深。浮世近來輕駿骨，高臺何處有黃金？思量郭隗平生事，不殉昭王是負心。
江南 羅隱
玉樹歌聲澤國春，纍纍輜重憶亡陳。垂衣端拱渾閑事，忍把江山乞與人。
江北 羅隱
廢宮荒苑莫閑愁，成敗終須要徹頭。一種風流一種死，朝歌爭得似揚州。
早登新安縣樓 羅隱
關城樹色齊，往事未全迷。塞路真人氣，封門壯土泥。草濃延蝶舞，花密教鶯啼。若以鳴爲德，鸞皇不及雞。
干越亭 羅隱
楚水蕭蕭多病身，強凭危檻送殘春。高城自有陵兼谷，流水那知越與秦。岸下藤蘿陰作怪，橋邊蛟蜃夜欺人。琵琶洲遠江村闊，迴首征途淚滿巾。
南園題 羅隱
搏擊路終迷，南園且灌畦。敢言逃俗態，自是樂幽棲。葉長春松闊，科圓早薤齊。雨霑虛檻冷，雪壓遠山低。竹好還成徑，桃夭亦有蹊。小窗奔野馬，閑甕養醯雞。水石心逾切，煙霄分已暌。病憐王猛畚，愚笑隗囂泥。澤國潮平岸，江村柳覆堤。到頭乘興是，誰手好提攜。
人日新安道中見梅花 羅隱
長途酒醒臘春寒，嫩蘂香英撲馬鞍。不上壽陽公主面，憐君開得却無端。
許由廟 羅隱
高挂風瓢濯漢濱，土階三尺愧清塵。可憐比屋堪封日，若到人間是衆人。
題段太尉廟 羅隱
近甸蒙塵日，南梁反正年。飄流茂陵椀，零落太官椽。建纛非降楚，披圖異錄燕。堪嗟侍中血，不及御衣前。
湘妃廟 羅隱
劉表荒碑斷水濱，廟前幽草閉殘春。已將怨淚流斑竹，又感悲風入白蘋。八族未來誰北拱，四兇猶在莫南巡。九峰相似堪疑處，望見蒼梧不見人。
八駿圖 羅隱
穆滿當年物外程，電腰風脚一何輕。如今縱有驊騮在，不得長鞭不肯行。
薛陽陶觱篥歌 羅隱
平泉上相東征日，曾爲陽陶歌觱篥。烏江太守會稽侯，相次三篇皆俊逸。橋山殯葬衣冠後，金印蒼黃南去疾。龍樓冷落夏口寒，從此風流爲廢物。人間至藝難得主，懷抱差池恨星律。邗溝僕射戎政閑，試渡瓜洲吐伊鬱。西風九月草樹秋，萬喧沈寂登高樓。左篁揭指徵羽吼，煬帝起坐淮王愁。高飄咽滅出滯氣，下感知己時橫流。穿空激遠不可遏，髣髴似向伊水頭。伊水林泉今已矣，因取遺編認前事。武宗皇帝御宇時，四海恬然知所自。掃除桀黠似提箒，制壓羣豪若穿鼻。九鼎調和各有門，謝安空儉真兒戲。功高近代竟誰知，藝小似君猶不棄。勿惜喑嗚更一吹，與君共下難逢淚。
酬丘光庭 羅隱
正月十一日書札，五月十六日到來。柳吟秦望咫尺地，鯉魚何處閑裴回？故人情意未疎索，次第序述眉眼開。上言二年隔煙水，下有數幅真瓊瑰。行吟坐讀口不倦，瀑泉激射琅玕摧。壁池蘭蕙日已老，村酒蘸甲時幾桮。鶴齡鴻算不復見，雨後蓑笠空莓苔。自從黃寇擾中土，人心波蕩猶未迴。道殷合眼拜九列，張濬掉舌升三台。朝廷濟濟百揆序，寧將對面容姦回。禍生有基妖有漸，翠華西幸蒙塵埃。三川梗塞兩河閉，大明宮殿生蒿萊。懦夫早歲不量力，策蹇仰北高崔嵬。千門萬戶扃鎖密，良匠不肯雕散材。君今得意尚如此，況我麋鹿悠悠哉。榮衰貴賤目所睹，莫嫌頭白黃金臺。
投宣武鄭尚書二十韻 羅隱
漢代簪纓盛，梁園雉堞雄。物情須重德，時論在明公。族大踰開魏，高神本降嵩。世家惟蹇諤，官業即清通。翰苑論思外，綸闈嘯傲中。健豪驚綵鳳，高步出冥鴻。履歷雖吾道，行藏必聖聰。絳霄無繫滯，浙水忽西東。庾監高樓月，袁郎滿扇風。四年將故事，兩地有全功。去去才須展，行行道益隆。避權辭憲署，仗節出南宮。雁影相承接，龍圖共始終。自然須作礪，不必恨臨戎。幕下蓮花盛，竿頭㺗佩紅。騎兒逢郭伋，戰士得文翁。人地應無比，簞瓢奈屢空。因思一枝桂，已作斷根蓬。往事應歸捷，勞歌且責躬。殷勤信陵館，今日自途窮。
投浙東王大夫二十韻 羅隱
越嶺千峰秀，淮流一派長。暫憑開物手，來展濟時方。舊跡蘭亭在，高風桂樹香。地清無等級，天闊任徊翔。麈尾談何勝，螭頭筆更狂。直曾批鳳詔，高已冠鵷行。嘯傲辭民部，雍容出帝鄉。趙堯推印綬，句踐與封疆。水占仙人吹，城留御史牀。嘉賓鄒潤甫，百姓賀知章。席煖飛鸚鵡，塵輕駐驌驦。夜歌珠斷續，晴舞雪悠揚。化向棠陰布，春隨棣萼芳。盛名韜不得，雄略晦彌彰。自愧三冬學，來窺數仞牆。感深惟刻骨，時去欲霑裳。想望魚燒尾，咨嗟鼠嚙腸。可能因蹇拙，便合老滄浪。題柱心猶壯，移山志不忘。深慚百般病，今日問醫王。
中秋不見月 羅隱
風簾淅淅漏燈痕，一半秋光此夕分。天爲素娥孀怨苦，併教西北起浮雲。
答宗人衮 羅隱
崑崙水色九般流，飲即神仙憩即休。敢恨守株曾失意，始知緣木更難求。鴒原謾欲均餘力，鶴髪那堪問舊遊。遙望北辰當上國，羨君歸掉五諸侯。
早行 羅隱
雨灑江聲風又吹，扁舟正與睡相宜。無端戍鼓催前去，別却青山向曉時。
詠白菊 羅隱
雖被風霜競欲催，皎然顏色不低摧。已疑素手能粧出，又似金錢未染來。香散自宜飄淥酒，葉交仍得蔭香苔。尋思閉戶中宵見，應認寒窗雪一堆。